钦定古今图书集成/历象汇编/庶征典/第008卷 > 《历学会通》 > 《日旁异气篇第四》
## 钦定古今图书集成/历象汇编/庶征典/第008卷 > 《历学会通》 > 《日旁异气篇第四》

君不见国中之异事，将有日旁之异气焉。黑如龙衔
日而臣叛，青如龙守日而臣谋。臣将叛，则黑气如人
在日中，或如背卧，兵欲起，则赤云如轮在日侧，亦如
相扶，将谋则日下。云如虎躅，兵起则日旁气若冬株，
如人持，如人牵，在日下，臣将叛去。若青鸟，若青马，向
日下，主有忧虞，如车走日下者，军败，如斧钺，在日侧
者，君忧。赤如杆，以冲绝其野，万人死而君恶；或如血
以覆蔽其下，千里旱而民流。大战之气掩日而如席
如布，兵伤之象。守日而如马如牛。日下云，如人垂衣，
天子之候。日出云，如车张盖，雨泽之由。日上下，青气
来居，出军乃吉。日出入，黑云横贯，望雨须周。气直立
于日旁，宫内争𩰚。或相交于日侧，其下贼游如人头，
居日之旁，兵战流血；若死。蛇在日之下，饥疫多愁。左
右如乌而色赤者，君忧之咎；上下似龙而色黑者，风
雨之筹。气映日如旗，为兵流血；云走日如帚，后起无
尤。二白云扶日，国忧兵起；三赤乌啄日，必有戈矛。云
如鸡临于日上，兵丧并起。气如箭外向日下，兵出；三、
秋伏虎守日也，将军谋乱。曲云，向日也，自立王侯。气
青黄赤白刺日，甲兵哭泣。云如虹，与日俱出，国分兵
忧。日未出，赤云在上，佞臣在侧。气相交贯穿，其日将
相不俦。气如蛇贯，当占其色青，疫；白，兵；赤，为将叛；黄
乃交兵；其黑，雨浮。